Diari Oficial de la Generalitat Valenciana


Sumari del DOGV 8707, del 30-12-2019 (2019/11111)

RESOLUCIÓ d'11 de desembre de 2019, del director general de Centres Docents, per la qual es dicten instruccions relatives a la sol·licitud d'accés al règim de concerts, modificació i/o pròrroga dels concerts educatius a la Comunitat Valenciana durant el mes de gener de 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8707

Data del DOGV
:   30-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11163


Data del document
:   11-12-2019

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ d'11 de desembre de 2019, del director general de Centres Docents, per la qual es dicten instruccions relatives a la sol·licitud d'accés al règim de concerts, modificació i/o pròrroga dels concerts educatius a la Comunitat Valenciana durant el mes de gener de 2020. [2019/11513]  
L'article 5 de l'annex del Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana, estableix la presentació telemàtica de les sol·licituds d'accés al règim de concerts, renovació, modificació i/o pròrroga dels concerts subscrits, d'acord amb el model disponible en la seu electrònica de la Generalitat; així mateix, determina els documents que s'han d'adjuntar a les sol·licituds. El model de sol·licitud s'inclourà en les instruccions dictades per la direcció general competent en centres docents a què es refereix la disposició final primera del decret.  
  
Amb la finalitat d'aclarir els documents que hauran d'acompanyar les sol·licituds d'accés, modificació i/o pròrroga de concerts, i de conformitat amb les facultats atorgades en la disposició final primera del Decret 6/2017, de 20 de gener, del Consell, resolc:  
  
Primer  
Aprovar el model per a l'any 2020 de sol·licitud d'accés, modificació i/o pròrroga dels concerts educatius, disponible en la seu electrònica de la Generalitat, a través de l'adreça https://sede.gva.es.  
No s'acceptaran sol·licituds presentades per uns altres mitjans.  
  
Segon  
El termini de presentació de sol·licituds i documents serà durant el mes de gener de 2020.  
Conclòs el termini de presentació de sol·licituds, no es tindrà en compte cap sol·licitud ni cap modificació de la sol·licitud, ni documentació addicional.  
Es poden fer tantes sol·licituds com es desitge dins del termini de presentació. Es tindrà com a vàlida l'última sol·licitud presentada.  
  
Tercer  
En el formulari de sol·licitud, s'emplenarà sempre la composició final per curs o modalitat exclusivament de l'ensenyament o ensenyaments que es desitge accedir al règim de concert, modificar i/o prorrogar d'un concert ja existent; la variació serà la diferència entre el que s'ha emplenat i el concert vigent.  
En cap cas s'emplenarà sol·licitud d'ensenyaments si no es demana modificació o pròrroga del corresponent concert.  
L'emplenament de la sol·licitud es realitzarà de la manera següent:  
  
- En els casos d'Educació Infantil, Educació Primària, ESO, Batxillerat, unitats d'integració i unitats d'Educació Especial, s'indicarà la composició final resultant en tots els cursos i, si és el cas, modalitats.  
  
- En els casos de Formació Professional, s'indicarà la composició final resultant tant de primer curs com de segon curs, únicament per al cicle o cicles formatius objecte de sol·licitud.  
- En el supòsit de tindre concertades unitats amb caràcter provisional en el curs 2019-20, caldrà realitzar sol·licitud de pròrroga si es vol mantindre el concert, ja que aquest té una duració improrrogable d'un curs acadèmic.  
  
Quart  
En els casos de sol·licituds de concert d'ensenyaments o unitats sense autorització d'obertura i funcionament, és requisit imprescindible haver presentat amb anterioritat la sol·licitud d'autorització corresponent d'acord amb l'article 4.5 de l'annex del Decret 6/2017.  
Aquestes unitats se sol·licitaran en l'apartat del formulari de sol·licitud a aquest efecte, amb caràcter de «condicionades», això és, «unitats no autoritzades però s'ha sol·licitat formalment la iniciació de la tramitació corresponent».  
En cas de ser estimat el concert d'aquestes unitats, quedarà condicionat a la concurrència amb data límit de 31 de juliol dels requisits necessaris per a obtindre l'autorització corresponent, d'acord amb l'article 4.6 de l'annex del Decret 6/2017.  
  
Cinqué  
Les unitats d'Educació Especial específica que s'estimen seran amb caràcter provisional, és a dir, de duració d'un curs acadèmic, amb la finalitat que la modalitat de les unitats concertades s'ajuste el màxim possible al perfil de l'alumnat existent en cada curs escolar.  
  
Sisé  
1. La documentació que cal annexar a la sol·licitud és la següent:  
  
a) Breu memòria explicativa, si escau, sobre les circumstàncies que donen preferència per a acollir-se al règim de concerts educatius, redactada en els termes que s'indiquen en l'article 21 del Reglament de normes bàsiques sobre concerts educatius en el cas de concerts generals, i als criteris de preferència establits per als concerts singulars en l'article 38 de l'annex del Decret 6/2017.  
En els casos de modificació del concert, i quan els criteris de preferència es mantinguen en les mateixes condicions, es podrà fer una declaració responsable sobre aquesta circumstància en l'apartat corresponent del formulari de sol·licitud.  
b) Si el titular del centre és una cooperativa, a més, haurà d'adjuntar una còpia dels estatuts que la regeixen i una declaració jurada signada pel representant indicant que els estatuts no contenen clàusules que impedisquen el compliment de les obligacions pròpies dels centres acollits al règim de concerts educatius.  
En els casos de modificació del concert, i quan els estatuts no hagen tingut variació, es farà una declaració responsable sobre aquesta circumstància en l'apartat corresponent del formulari de sol·licitud.  
  
2. S'hi annexarà una còpia de la sol·licitud d'iniciació de la tramitació de l'autorització d'obertura i funcionament dels ensenyaments o unitats no autoritzades, que justifique el compliment del requisit establit en l'article 4.5 de l'annex del Decret 6/2017.  
En defecte d'això, l'interessat haurà d'indicar en quin moment i davant de quin òrgan administratiu va presentar el document esmentat.  
3. En el cas d'unitats d'Educació Especial de suport a la integració, s'hi adjuntaran els informes psicopedagògics, mèdics o acreditatius del grau de discapacitat de cada nou alumne o alumna, expedits per l'òrgan competent en funció del tipus de necessitat específica de suport educatiu que presente.  
No obstant això, a fi d'aclarir i agilitar la justificació, l'interessat podrà adjuntar els informes de tot l'alumnat.  
Els informes es presentaran signats per l'especialista en orientació educativa autoritzat per aquesta conselleria.  
Aquests informes hauran d'estar actualitzats en els últims tres mesos i acreditar convenientment les diferents necessitats específiques, d'acord amb la normativa vigent.  
Cada informe sociopsicopedagògic inclourà el grau d'intensitat dels suports que necessita, d'acord amb el que estableix el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, seguint els criteris següents:  
Grau 1: necessita ajuda puntual que pot tindre resposta amb mesures ordinàries i suports ordinaris addicionals. Aquest tipus de suport s'inclou en el nivell de resposta III.  
Grau 2: necessita ajuda que implica suports intensius i especialitzats durant una part de l'horari escolar. Aquest tipus de suport s'inclou en el nivell de resposta IV.  
Grau 3: necessita ajuda en la majoria d'àrees i àmbits, que implica suports intensius, especialitzats i individualitzats durant la major part de la jornada escolar. Aquest tipus de suport s'inclou en el nivell de resposta IV.  
4. Per al cas d'unitats d'Educació Especial específica, s'efectuarà una declaració responsable de l'existència de dictamen d'escolarització actualitzat de l'alumnat en què s'incloga la modalitat d'unitat específica d'Educació Especial en centre ordinari o en centre d'Educació Especial.  
  
A fi d'aclarir i agilitar la justificació, l'interessat podrà adjuntar les resolucions de tot l'alumnat.  
Tot això sense perjudici que l'interessat puga ser requerit en qualsevol moment perquè aporte la documentació que acredite el compliment dels requisits exigits.  
  
La present resolució produirà efectes des de l'endemà de la publicació en el Diari Oficial de la Generalitat Valenciana.  
  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant del conseller d'Educació, Cultura i Esport en el termini d'un mes a comptar des de l'endemà de publicar-se.  
b) El recurs contenciós administratiu s'haurà de plantejar davant del jutjat contenciós competent en el termini de dos mesos a comptar des de l'endemà de publicar-se.  
  
València, 11 de desembre de 2019.- El director general de Centres Docents: José Joaquín Carrión Candel.